b'\n_START_ARTICLE_\nKnez Mihailova ulica\n_START_PARAGRAPH_\nKnez Mihailova ulica je pje\xc5\xa1a\xc4\x8dka zona i trgova\xc4\x8dko sredi\xc5\xa1te Beograda._NEWLINE_Zakonom je za\xc5\xa1ti\xc4\x87ena kao jedan od najstarijih i najvrjednijih gradskih spomeni\xc4\x8dkih prostora u Beogradu, s nizom reprezentativnih zgrada i gra\xc4\x91anskih ku\xc4\x87a nastalih krajem 70-ih godina 19. stolje\xc4\x87a. Smatra se, da je jo\xc5\xa1 u vrijeme Rimljana ovdje bilo sredi\xc5\xa1te naselja Singidunum, a u vrijeme Turaka na ovom podru\xc4\x8dju krivudale su ulice s vrtovima, \xc4\x8desmama i d\xc5\xbeamijama._NEWLINE_Sredinom 19. stolje\xc4\x87a ovdje je u gornjem dijelu bio vrt kneza Aleksandra Kara\xc4\x91or\xc4\x91evi\xc4\x87a. Nakon izrade regulacijskog plana Beograda, koji je 1867. izradio Emilijan Josimovi\xc4\x87, ulica je brzo izgra\xc4\x91ena i dobila svoju fizionomiju i sadr\xc5\xbeaj. U njoj se grade ku\xc4\x87e i nastanjuju najutjecajnije i najbogatije obitelji trgova\xc4\x8dkog i politi\xc4\x8dkog Beograda. Godine 1870., Uprava grada je i slu\xc5\xbebeno krstila ulicu daju\xc4\x87i joj ime - ulica Kneza Mihaila po Mihailu Obrenovi\xc4\x87u.'